แบงก์โดดจับมือบิ๊กอสังหาฯดูดลูกค้าบ้านหลังแรก
ธนาคารพาณิชย์ลุยผุดแคมเปญร่วมโครงกาอสังหาริมทรัพย์ หวังตัดราคาจูงใจผู้ซื้อบ้านรับอานิสงส์เว้นภาษี
22 ก.ย. 2554

ธนาคารพาณิชย์ลุยผุดแคมเปญร่วมโครงกาอสังหาริมทรัพย์ หวังตัดราคาจูงใจผู้ซื้อบ้านรับอานิสงส์เว้นภาษี
นายชาติชาย พยุหนาวีชัย ผู้ช่วยกรรมการผู้จัดการธนาคารกสิกรไทย กล่าวว่า มาตรการลดหย่อนภาษี 10% บ้านหลังแรกของรัฐบาลจะส่งผลให้ธนาคารพาณิชย์เริ่มหันมาเพิ่มความร่วมมือกับกลุ่มผู้ประกอบการอสังหาริมทรัพย์เพื่อแข่งขันด้านราคา เพื่อจูงใจผู้ที่ต้องการซื้อบ้านและจะทำให้ธุรกิจอสังหาริมทรัพย์ในปีหน้าจะเติบโตเพิ่มขึ้นเป็น 7% จาก 45% ในปีนี้ 
ขณะที่สินเชื่อที่อยู่อาศัยในปีหน้าจะเติบโตเพิ่มขึ้นเป็น 9% จาก 8.5% ในปีนี้ เนื่องจากการทำแคมเปญร่วมกับผู้ประกอบการ โดยน่าจะคิดดอกเบี้ยได้ต่ำกว่าดอกเบี้ยปกติ 0.25-0.75%
นายชาติชาย กล่าวว่า การแข่งขันด้านราคาในตลาดสินเชื่อที่อยู่อาศัยจากนี้จะเริ่มรุนแรงตามกลไกตลาด โดยเชื่อว่าธนาคารจะเริ่มทำแคมเปญประเภทดอกเบี้ย 0% นาน 36 เดือน ออกมาเป็นระยะในรูปของการจับมือเป็นพันธมิตรกับผู้ประกอบการ เนื่องจากทิศทางดอกเบี้ยขณะนี้ยังอยู่ในช่วงขาขึ้น จึงคาดว่าธนาคารขนาดใหญ่จะกุมความได้เปรียบมากกว่าธนาคารขนาดเล็ก
“ปัจจุบันกสิกรไทยเป็นพันธมิตรกับผู้ประกอบการ 1720 แห่ง แต่เราจะเน้นร่วมมือกับบริษัทขนาดใหญ่ 7 แห่ง ที่เป็นพันธมิตรหลัก เช่น แลนด์ แอนด์ เฮ้าส์ แสนสิริ เนื่องจาก 50% ของสินเชื่อบ้านในปัจจุบันมาจากการทำแคมเปญร่วมกับเจ้าของโครงการ สำหรับสินเชื่อบ้านของธนาคารในปีนี้คาดว่าจะเติบโตได้มากกว่าเป้าที่ 13-15%” นายชาติชาย กล่าว
นายทวีลาภ ฤทธาภิรมย์ กรรมการผู้ช่วยผู้จัดการใหญ่ธนาคารกรุงเทพ กล่าวว่า มาตรการบ้านหลังแรกจะมีส่วนช่วยให้ธนาคารเข้าร่วมโครงการกับผู้ประกอบการอสังหาริมทรัพย์มากขึ้น เนื่องจากมาตรการนี้ช่วยคนที่มีรายได้ระดับกลางถึงระดับบน และเป็นกลุ่มลูกค้าของธนาคาร โดยตั้งเป้าขยายสินเชื่อบ้านไว้ 67% หรือมีสินเชื่อคงค้าง 1.5 แสนล้านบาท